ORDE do 1 de maio de 2007 pola que se convocan axudas para a promoción, produción e edición do libro galego, no que se refire á materialización dos grandes proxectos editoriais.
CONSELLERÍA DE CULTURA E DEPORTE — III. OUTRAS DISPOSICIÓNS — 14/06/2007

De acordo coas atribucións que lle asigna o marco competencial, a Consellería de Cultura e Deporte, na procura da calidade da documentación impresa en forma de libro en Galicia, apoia aqueles proxectos que procuran a excelencia, quer no que atinxe á presentación formal, quer nos propios contidos, cando precisen unha atención e unha disposición de medios especialmente custosa para as editoriais que os afronten, quer para a atención de públicos especializados, que precisen obras de difícil comercialización no mercado xeral.
Consonte isto, establécese unha liña de axudas específica para o eido dos grandes proxectos editoriais, de xeito que o catálogo de publicacións galegas tenda a cubrir este capítulo de calquera cultura moderna, con obras realizadas directamente na nosa lingua ou coa tradución do máis selecto da oferta mundial nos diferentes eidos.
Por todo isto,
DISPOÑO:
Artigo 1º.-Finalidade e obxecto.
Convócanse axudas á produción editorial para apoiar a promoción, produción e edición do libro galego, no que atinxe á realización dos grandes proxectos editoriais.
Artigo 2º.-Orzamento e contía.
2.1. As axudas concederanse con cargo á aplicación orzamentaria 12.02.432.A.770.0, dos orzamentos xerais da Comunidade Autónoma de Galicia para o ano 2007, por un importe de noventa e un mil oitocentos setenta e dous euros (91.872 ), e, con cargo aos orzamentos de 2008, a cantidade de cen mil cento vinte e oito euros (100.128 ).
2.2. Estas axudas son compatibles con outras axudas ou subvencións outorgadas por outras administracións ou entes públicos ou privados, nacionais ou internacionais sempre que o importe total para percibir polo beneficiario non supere a porcentaxe máxima do investimento.
Artigo 3º.-Beneficiarios.
3.1. Poderán optar a estas axudas todas aquelas entidades que acrediten a súa condición de editoras, coas limitacións que establecen os puntos 3.2 e 3.3 seguintes.
3.2. Non as poderán percibir aqueles editores que anteriormente recibisen algunha outra axuda ou subvención da Consellería de Cultura e Deporte e non xustificasen o seu investimento ou incumprisen algunha das condicións ou obrigas estipuladas, e resultasen sancionados por calquera destes aspectos.
3.3. Tampouco poden beneficiarse das axudas recollidas nesta orde aquelas persoas xurídicas que se atopen nalgún dos supostos previstos no artigo 13.2º da Lei 38/2003 (BOE do 24 de novembro) xeral de subvencións.
Artigo 4º.-Presentación das solicitudes, prazo e documentación.
4.1. Os editores que desexen acollerse aos beneficios desta orde deben presentar a correspondente petición, de acordo cos modelos de instancia que figuran como anexos desta orde, no rexistro xeral da Consellería de Cultura e Deporte ou nas súas delegacións provinciais, sen prexuízo do establecido no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
4.2. O prazo de presentación fíxase en 30 días naturais a partir do seguinte á publicación desta orde no Diario Oficial de Galicia.
4.3. Presentarase unha solicitude por cada obra, segundo os modelos que figuran como anexos I e II, á que se lle xuntará a seguinte documentación, que só se presentará unha vez, no caso de varias solicitudes da mesma editorial:
a) Fotocopia do CIF da entidade e do NIF do representante.
b) A acreditación da personalidade do solicitante e da súa representación, mediante fotocopia da escritura pública de constitución ou modificación, de ser o caso, da sociedade, e do poder notarial correspondente, ambos os dous documentos debidamente inscritos no Rexistro Mercantil ou no rexistro que corresponda, de non ser sociedade mercantil.
c) Unha fotocopia do último recibo do imposto de actividades económicas, ou certificado de exención, se proceder.
d) Unha certificación orixinal da conta bancaria, onde conste como titular a empresa solicitante.
e) O catálogo actualizado da produción realizada pola editorial.
f) O calendario de investimentos para desenvolver cada proxecto editorial.
g) Características técnicas e memoria explicativa do proxecto de edición.
h) Unha copia do contrato que a editorial asinaría co autor ou autores da obra e que respectará o establecido na Lei de propiedade intelectual.
i) Previsión de tiraxe e prezo de venda ao público (IVE incluído).
j) A declaración do conxunto das axudas solicitadas, tanto as aprobadas ou concedidas coma as pendentes de resolución, para o mesmo proxecto, das distintas administracións públicas competentes ou de entidades vencelladas ou dependentes destas.
4.4. A documentación relacionada nos puntos a) e b) poderá substituírse por unha declaración do presidente ou director da editorial en que se faga constar que esta documentación se atopa plenamente vixente con respecto á presentada para este mesmo fin nas convocatorias de anos anteriores.
4.5. A Dirección Xeral de Creación e Difusión Cultural poderá pedirlles ás persoas ou entidades solicitantes que acheguen a documentación complementaria ou orixinais que considere necesaria para acreditar os datos que figuran na solicitude, incluídos albarás, facturas, certificados de tiraxe e de distribución, etc.
4.6. Os beneficiarios das axudas terán a obriga de facilitar toda a información que lles requirira a Intervención Xeral da Comunidade Autónoma, o Tribunal de Contas ou o Consello de Contas, no exercicio das súas funcións de fiscalización e control do destino das axudas.
4.7. Ao abeiro do estabelecido no artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, a presentación da solicitude polo interesado comportará a autorización á Dirección Xeral de Creación e Difusión Cultural para solicitar as certificacións de non ter débedas coa Administración pública da comunidade autónoma, así como de estar ao corrente no cumprimento das obrigas tributarias co Estado e coa Seguridade Social.
Artigo 5º.-Emenda de solicitudes.
Consonte o previsto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, e cos efectos previstos no artigo 42.1º da citada lei, se a documentación presentada fose incompleta ou presentase erros emendables, requirirase o solicitante para que, no prazo de 10 días, rectifique a falta ou achegue os documentos preceptivos, coa advertencia de que, de non o facer, consideraráselle como desistido da súa solicitude.
Artigo 6º.-Instrución e selección de solicitudes.
6.1. Correspóndelle á Dirección Xeral de Creación e Difusión Cultural a instrución do procedemento de concesión de subvencións, e desenvolverá de oficio cantas actuacións considere necesarias para a determinación, coñecemento e comprobación dos datos en virtude dos cales deba formularse a proposta de resolución.
6.2. Para o obxecto de cumprir co principio de concorrencia competitiva, as solicitudes examinaraas unha comisión de avaliación, que se axustará aos preceptos contidos no título II da Lei 30/1992, do 26 de novembro, de réxime xurídico das administracións públicas e do procedemento administrativo común.
Esta comisión está constituída polos seguintes membros: o subdirector xeral de Creación e Difusión Cultural, como presidente, o xefe do Servizo do Libro e Bibliotecas e a xefa do Servizo de Estudos e Publicacións, como vogais, e un funcionario da dirección xeral, que actuará como secretario.
Esta comisión actuará conforme os criterios de valoración estabelecidos no seguinte punto, e, a través da Dirección Xeral de Creación e Difusión Cultural, elevaralle a correspondente proposta á conselleira de Cultura e Deporte, quen resolverá dentro das dispoñibilidades orzamentarias, con indicación das cantidades que correspondan a cada anualidade e do número de exemplares que deba entregar o beneficiario.
6.3. Na valoración das solicitudes teranse en conta os seguintes aspectos, por orde decrecente de prioridade e coas puntuacións máximas que figuran na relación:
a) Calidade da obra: ata 12 puntos.
b) Calidade da lingua: ata 10 puntos.
c) Calidade da edición: ata 10 puntos.
d) Interese para colectivos de especial importancia para o desenvolvemento intelectual de Galicia: até 10 puntos.
e) Interese xeral da obra: ata 8 puntos.
f) Calidade das obras contidas no catálogo: ata 8 puntos.
g) Interese da obra para as bibliotecas públicas: ata 6 puntos.
h) Importancia do fondo editorial en galego ou relacionado con Galicia do editor solicitante: ata 6 puntos.
i) Esforzo que supón para o editor a incidencia da obra en ámbitos de pouca demanda comercial: ata 5 puntos.
Artigo 7º.-Resolución.
7.1. A Consellería de Cultura e Deporte comunicaralles a resolución da conselleira aos beneficiarios das axudas, que deberán aceptalas expresamente no prazo de 15 días tras a data da recepción desta resolución; de non se producir esta aceptación, entenderase que renuncian a elas.
7.2. No suposto de que non recaese resolución expresa ningunha dentro do prazo máximo previsto na Lei 30/1992, do 26 de novembro, de réxime xurídico das administracións públicas e do procedemento administrativo común, o sentido do silencio será negativo.
Artigo 8º.-Determinación das axudas.
8.1. A contía máxima das axudas adxudicadas ao abeiro desta epígrafe sitúase en cento noventa e dous mil euros (192.000 ).
8.2. Estas subvencións terán carácter plurianual: pagarase o 47,85% no ano 2007 e o 52,15% restante no 2008.
8.3. O importe de cada subvención establecerase, de acordo coa dispoñibilidade orzamentaria, ata un máximo de 60.000 euros, nunha cantidade equivalente a un máximo do 75% do prezo de venda ao público para un máximo de 500 exemplares. A contía fixada na resolución poderá revisala á baixa o órgano responsable da concesión da axuda, se o prezo de venda ao público non concordar co inicialmente declarado na solicitude.
8.4. A contía correspondente á primera anualidade librarase antes do 1 de novembro de 2007, tras a aceptación da axuda por parte do beneficiario e da entrega dunha fotocopia compulsada do contrato asinado co autor ou autores.
8.5. Para o pagamento da segunda anualidade debe presentarse, antes do 1 de novembro de 2008, o correspondente número de exemplares da obra subvencionada.
Artigo 9º.-Obrigas dos beneficiarios.
9.1. Na páxina de responsabilidades de cada un dos exemplares da tiraxe debe constar o seguinte texto: «Esta obra recibiu a axuda da Consellería de Cultura e Deporte, Dirección Xeral de Creación e Difusión Cultural, na convocatoria de axudas para o ano 2007».
9.2. Os pagamentos garantiranse cun aval, consonte a normativa vixente en materia de subvencións.
9.3. As obras para subvencionar publicaranse en galego, segundo a lexislación vixente.
9.4. Os beneficiarios das axudas, unha vez aceptadas estas, quedarán obrigados a xustificalas segundo se indica nas bases desta convocatoria, así como a destinar os fondos percibidos para o obxecto concreto para o que se concederen. A Dirección Xeral de Creación e Difusión Cultural da Consellería de Cultura e Deporte pode comprobar, cando o considerar conveniente, a execución dos proxectos.
9.5. En calquera caso, os beneficiarios quedan suxeitos ás obrigas recollidas no artigo 14 da Lei 38/2003, xeral de subvencións (BOE do 24 de novembro) e no artigo 78 da Lei de réxime financeiro e orzamentario de Galicia, cuxo texto refundido recolle o Decreto lexislativo 1/1999, do 7 de outubro (DOG do 5 de novembro).
9.6. O beneficiario deberá incluír no momento da execución total do proxecto e, en calquera caso, antes do derradeiro pagamento, unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o proxecto subvencionado, das distintas administracións públicas competentes ou das súas entidades vinculadas ou dependentes.
Artigo 10º.-Anulación e reintegro das axudas.
10.1. No caso de que os beneficiarios das axudas incumprisen calquera das condicións ou obrigas estipuladas, a Consellería de Cultura e Deporte instruirá o correspondente expediente de reintegro ou sancionador, segundo estabelece o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
10.2. Calquera alteración das condicións en que se basee a concesión da axuda e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificacion da resolución de concesión.
Artigo 11º.-Pagamento das axudas.
11.1. Recibidos os exemplares e a documentación a que se fai referencia nas bases desta convocatoria, a Dirección Xeral de Creación e Difusión Cultural, de os atopar conformes, proporá o libramento dos fondos, de acordo co calendario sinalado nestas bases e a normativa orzamentaria vixente.
11.2. O libramento do importe da axuda, mesmo nos dous prazos das anualidades previstos realizarase de acordo coa normativa orzamentaria aplicable.
11.3. En calquera caso, os beneficiarios quedan suxeitos ás obrigas recollidas no artigo 14 da Lei 38/2003, xeral de subvencións (BOE do 24 de novembro) e no artigo 78 da Lei de réxime financeiro e orzamentario de Galicia, cuxo texto refundido recolle o Decreto lexislativo 1/1999, do 7 de outubro (DOG do 5 de novembro).
Artigo 12º.-Recursos.
Contra estes actos resolutivos, que esgotan a vía administrativa, poderá o interesado interpoñer recurso contencioso-administrativo perante o Tribunal Superior de Xustiza da Comunidade Autónoma de Galicia, no prazo de dous meses, contados desde a recepción da notificación da resolución ou, potestativamente interpoñer, no prazo dun mes dende a recepción da resolución, recurso de reposición diante da conselleira de Cultura e Deporte.
Disposicións derradeiras
Primeira.-Facúltase o director xeral de Creación e Difusión Cultural para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte da súa publicación no Diario Oficial de Galicia.
Santiago de Compostela, 1 de maio de 2007.
Ánxela Bugallo Rodríguez
Conselleira de Cultura e Deporte